钦定古今图书集成/历象汇编/岁功典/第037卷 > 《荆楚岁时记》 > 《曲水事考》
## 钦定古今图书集成/历象汇编/岁功典/第037卷 > 《荆楚岁时记》 > 《曲水事考》

三月三日，士民并出江渚池沼间，为“流杯曲水”之饮。

按《续齐谐记》：“晋武帝问尚书挚虞曰：‘三日曲水，其义何指’？答曰：‘汉帝时，平原徐肇以三月初生三女，而三日俱亡，一村以为怪，乃相携之水滨盥洗，遂因流水以滥觞。曲水起于此。帝曰：‘若此谈，便非嘉事’。尚书郎束晳曰：‘挚虞小生，不足以知此，臣请说其始。昔周公十成洛邑，因流水以泛酒，故《逸诗》云：‘羽觞随波流’。又’’”秦昭王三月上巳，置酒河曲，有金人自东而出，奉水心剑曰：令君制有西夏，及秦霸诸侯，乃因其处立为曲水。二汉相沿，皆为盛集。帝曰：“善。”赐金五十斤，左迁挚虞为阳城令。按《韩诗》云：“唯溱与洧，方涣涣兮。唯士与女，方秉蕑兮。”〈《注》“谓今三月桃花水下。” 〉以招魂续魄，祓除气秽。《周礼》：“女巫岁时祓除衅浴。”郑注云：“今三月上巳水上之类。”司马彪《礼仪志》：三月三日，官民并禊饮于东流水上，弥验此日。《南岳记》云：“其山西曲水坛，水从石上行，士女临河坛三月三日所逍遥处周处。”〈吴徽注吴地记〉则又引郭虞三女，并以元巳日死，故临水以消灾，所未详也。张景阳《洛禊赋》则洛水之游，傅长虞《神全文》乃园池之宴。孔子云：“莫春浴乎沂。”则水滨禊祓，由来远矣。

是日取鼠麹汁、蜜和粉，谓之“龙舌。”以厌时气。